Pia Kjærsgaard (DF), 2001-05-04:
Ja, men også Dansk Folkeparti synes, at det her har været, jeg vil godt tillade mig at sige en direkte utidig debat, en underlig debat.
Og hvis man er så interesseret, som både Enhedslisten og SF giver udtryk for, i at afskaffe kongehuset, så burde det jo egentlig være det, vi debatterede.
Men det, som begge partier forsøger at give indtryk af, er, at man nu vil lave det lidt anderledes, nærmest af hensyn til kongehuset.
Jeg har altså svært ved at forstå den form for politik, eller hvad det nu er.
Jeg skal klart tilkendegive, at Dansk Folkeparti er inderligt tilfreds med verdens ældste kongedømme, som vi jo har i Danmark.
Det er over et tusind år gammelt og er i den grad rodfæstet i den danske befolknings bevidsthed.
Enhedslisten forsøger nu at skabe et billede af, at vi har et kongehus, der endnu ikke er kommet ud over enevældens tid.
Det udtryk er faktisk blevet brugt her gentagne gange i dag.
Man vil forsøge at skabe splid og mistænkeliggørelse, og der er ikke den fjerneste grund til at mistænke nogen for noget.
Og man vil forsøge at ændre love og regler, hvor det overhovedet ikke er nødvendigt.
Når det drejer sig om, at et medlem af kongefamilien f.eks. ikke kan dømmes ved domstolene, så er der jo tale om et grundlovsanliggende.
I grundlovens § 13 står der højt og tydeligt, at kongen er ansvarsfri, og at hans person er fredhellig.
Altså vi er ved at komme
langt omkring
, må jeg sige.
De årlige bevillinger til dronningen og det kongelige hus er på små 70 mio. kr., og vi mener i Dansk Folkeparti, at det er nogle af de bedste penge, der er givet ud.
Hendes Majestæt Dronning Margrethe gør et fantastisk godt stykke arbejde.
Hun besøger store dele af Danmark hvert evig eneste år.
Hun spreder glæde ved sin tilstedeværelse, og i udlandet kan jeg ikke forestille mig nogen som helst bedre repræsentant for Danmark end dronningen.
Hun er velforberedt til sine opgaver og gør derfor monarkiet og dermed Danmark meget stor ære.
Det har selvfølgelig også medført, at netop det, at Danmark har et kongehus, er med til at sætte vores land på verdenskortet, noget, som man slet ikke kan måle i kroner og øre, noget, som vi bare hver især skal værdsætte, fordi det gavner Danmark. Hvis man besøger Amalienborg Slotsplads en ganske almindelig sommersøndag, vil man se turister i massevis flokkes på pladsen.
Det gør de naturligvis, fordi de har hørt om vores dronning og godt vil se de bygninger, det område, hvor hun og hendes familie bor.
På de kongelige fødselsdage viser danskerne, at vi holder af den kongelige familie, og at vi følger med i dens liv.
I titusindvis møder danskere op hvert evig eneste år på dronningens fødselsdag for at være med til at festligholde denne dag.
Da dronning Ingrid døde sidste år, var der alene i København 200.000 på gaderne for at vise deres medfølelse.
For første gang i lange tider viste danskerne, at man kunne finde sammen om et samlingspunkt.
Man følte, at vi var sammen om det her, og jeg tror, det var en ganske god oplevelse
, til trods for at det naturligvis var med vemod
Kongehuset i Danmark binder det danske folk sammen både i hverdag og i fest.
Dansk Folkeparti mener ikke, at der skal ændres noget som helst ved de bestående forhold, når det drejer sig om kongehuset.
Vi har i Danmark verdens bedste kongehus, og det skal der ikke ændres på, hverken når det gælder love eller regler for dets medlemmer.